Il-Ħadd, 10 ta' Settembru 2017: Fl-Eżortazzjoni Appostoliku tiegħu, Evangelii Gaudium, il-Papa Franġisku jisħaqq li għall-Evanġelizzazzjon jinħtieg nifhmu sewwa x'inhi tassew il-Knisja. Dan l-artiklu kien publikat fir-Rivista Pastor ta' Settembru-Ottubru 2002, 18-21. MUDELLI TAL-KNISJA — KATAKEŻI EKKLE Ż Il-Knisja għalkemm hija mwaqqfa minn Sidna Ġesù Kristu, madankollu matul iż-żminijiet ħadet diversi forom kif ukoll għandha ħafna aspetti. Illum fit-teoloġija jissejjħu "mudelli". Għalhekk, meta nagħmlu katekeżi ekkleżjoloġika, ikun xieraq li nsemmu l-aspetti kollha tal-Knisja mingħajr ma nagħmlu enfasi żejda fuq xi mudell partikulari. Irridu nżommu f'moħħna "Li x-xbihat għar-raġuni li ġejjin mir-realtajiet finiti ta' l-esperjenza ma humiex qawwija biżżejjed biex jispjegaw il-misteru tal-grazzja. Kull mudell tal-Knisja għandu d-dgħufija tiegħu; l-ebda wieħed minnhom ma għandu jiġi kanoninzat a skapitu ta' l-oħrajn" Jekk fil-katekeżi jirnexxilna nispjegaw b'mod ekwilibrat id-diversi aspetti tal-Knisja, in-nisrani "jgħaddi milli jqis il-Knisja bħala organizzazzjoni għas-servizzi reliġjużi għal biex jgħixha bħala kommunità ta' aħwa li minnhom ukoll għandu jimpurtah". Però dan il-għan ma jistax jintlaħaq jekk wieħed ma jispjegax tajjeb li l-Knisja hija verament istituzzjoni. Hija soċjetà perfetta fejn hemm awtorità li tmexxi kif wkoll min jobdi. Infatti, il-Bellarminu jafferma li l-Knisja hija "soċjetà viżibbli u li tinħass bħal komunità tal-poplu Ruman, Is-Saltna ta' Franza, jew jew r-Repubblika ta' Venezja". Anki hawnhekk wieħed għandu joqgħod attent li jittrażmetti katekeżi bilanċjata li tagħmel enfasi fuq il-viżibilità tal-Knisja u l-bżonn ta' l-awtorità. "L-ebda soċjetà ma twassal għal ġimgħa, u lanqas għal siegħa, mingħajr tmexxija. Mill-mument li fih titwaqqaf soċjetà, mill-fatt tal-formazzjoni tagħha, titlob li jkun hemm tmexxija" Biex il-poplu jħobb aktar il-Knisja, l-operatur pastorali jrid jkun konxju li ma jfittixx "għax-xbieha l-aktar xbieha perfetta tal-Knisja, anzi jaċċetta li d-diversi xbihat ippreżentati mill-Iskrittura u t-Tradizzjoni huma komplimentari" Il-Knisja hija wkoll l-ġisem mistiku ta' Kristu. Huwa r-ras u aħna l-ġisem tiegħu. "It-tqabbil tal-Knisja mal-ġisem jagħti dawl lir-rabta intima bejn il-Knisja ta' Kristu. Il-Knisja mhux biss miġbura madwaru, imma hi wkoll magħquda miegħu f'ġismu" . L-operatur pastorali jista' jislet ħafna tagħlimiet prattiċi pastorali minn dan il-mudell. In-nisrani jagħmel parti mill-ġisem mistiku ta' Kristu. Din il-għaqda mistika ma' tgħaqqadniex flimkien ma' Kristu biss iżda ma' xulxin wkoll. Għalhekk persuna tkun qegħda iġġib diżgwid intenżjonat fil-parroċċa tkun qiegħda tmur kontra l-finalità tal-Knisja. L-operatur pastorali jrid ifisser li l-Ewkaristija tfisser il-għaqda fil-Knisja. B'hekk dan il-mudell ta' Knisja jindika l-Knisja bħala "kommunjoni jew kommunità". Difatti, il-Knisja bħala l-ġisem mistiku ta' Kristu huwa żvilupp fuq l-idea ta' Soċjetà Perfetta jew istituzzjoni. It-teoloġi żviluppaw l-idea tal-Knisja bħala ġisem mistiku ta' Kristu u ħargu bil-kunċett ta' poplu ta' Alla. Fl-1940 id-dumnikan Mannes D.Koster fil-ktieb tiegħu (Paderborn 1940) ċaħad li l-Knisja hija ġisem mistiku u ppropona l-kunċett ta' poplu ta' Alla bħala alternattiva. "It-teoloġija dommatika, megħjuna u sostnuta mill-eżiġesi, laqgħet il-kunċett il-ġdid, bħala idea komplimentari u mhux opposta għal dik ta' ġisem mistiku ta' Kristu" . Il-Konċilju Vatikan II laqa' din l-idea. L-operatur pastorali jista' jispjega fil-katekeżi tiegħu li l-Knisja hija l-poplu ta' Alla miġbur f'isem Alla. L-idea ta' poplu timplika li l-Knisja hija miexja fil-pelegrinaġġ tagħha lejn is-sema. Dan il-kunċett ifisser li hija dejjem u tieħu x-xejra taż-żmien li fih tgħix. Għalhekk dan il-mudell ta' Knisja jista' jissodisfatta l-mistoqsija sinċiera ta' ħafna persuni, li jistaqsu : "l għaliex il-Knisja tbiddel l-istil ta' tmexxija tagħha kif wkoll kif jsir żvilupp fid-duttrina nisranija". Ir-risposta qiegħda fil-fatt li " 'il għaliex iċ-ċiviltajiet tad-dinja jaqgħu, dawn iħallu effett fuq il-Knisja, li trid dejjem tiġġedded, filwaqt li tipprova tiżbarazza ruħha mill-eredità tal-passat, li kien forsi wkoll grandjuż, imma issa 'mejjet' " Meta l-operatur pastorali jippreżenta l-Knisja bħala l-poplu ta' Alla għandu joqgħod attent li f'dan il-mudell ma jinnegax il-Knisja bħala istituzzjoni jew organizzazzjoni. Bħalma il-poplu ta' Alla fit-Testment il-Qadim kellu l-mexxejja tiegħu, hekk ukoll il-Knisja għandha l-mexxejja tagħha, il-Papa u l-Isqfijiet. Kif għedna qabel il-mudelli tal-Knisja jfissru d-diversi aspetti tagħha. Huma kumplimentari u wieħed ma jeskludix lil ieħor. Dawn il-mudelli juruna kemm "dak li l-Ispirtu s-Santu jgħid hu dejjem dħul aktar fil-fond tal-misteru ta' dejjem u fl-istess ħin indikazzjoni tat-triq li minnha jridu jgħaddu dawk li għandhom id-dmir li jwasslu dan il-misteru fid-dinja ta' llum" Mudell ieħor tal-Knisja huwa dak ta' Sagrament. Il-Konċilju ta' Trentu afferma li Sagrament huwa sinjal sensibbli li jagħti l-grazzja. Għalhekk, meta ngħidu li l-Knisja hija Sagrament, inkunu qegħdin ngħidu li hija sinjal li jagħti l-grazzja. Dan il-mudell ta' Knisja jispjega b'mod tajjeb li l-Knisja hija istituzzjoni divina u umana fl-istess ħin. Kif is-Sagrament jsir effikaċi taħt sinjal sensibbli hekk wkoll il-grazzja ta' Alla taħdem fl-istituzzjoni umana. B'dan il-mod kif is-Sagrament huwa istitwit minn Sidna Ġesù Kristu, il-Knisja għandha l-oriġini minnu wkoll. Fuq livell pastorali dan il-mudell ta' Knisja jista' jwieġeb il-mistoqsijiet ta' ħafna persuni li jistaqsu: X'se jiġri minn dawk il-persuni li jagħmlux parti mill-Knisja istituzzjonali. It-tweġiba ta' l-operatur pastorali għandha tkun li għalkemm il-Knisja hija istituzzjoni hija wkoll sagrament li jagħti l-grazzja lill-bnedmin tad-dinja kollha. Għalhekk dawk il-persuni li għalkemm jimxu fuq il-kuxjenza tagħhom u għadhom ma jafux bil-Knisja, huma jiffurmaw ir-"Ruħ" tagħha. Mudell ieħor tal-Knisja huwa dak ta' ħabbara. Dan il-mudell ta' Knisja huwa bbażat fuq Sidna Ġesù Kristu u l-Bibbja. Il-Knisja min natura tagħha irceviet il-mandat minnu sabiex ixxandar il-Vanġelu mad-dinja kollha. Għalhekk il-kelma ta' Alla mħabbra mill-Knisja, hija missjunarja. Hija indirizzata lejn il-bnedmin tad-dinja kollha. Meta jispjega dan l-aspett tal-Knisja l-operatur pastorali jrid ifiehem li għalkemm ir-reliġjonijiet mhux insara għandhom xi xrar tal-grazzja ta' Alla, madankollu qatt ma huma kumplimentari għall-Knisja. Mudell ieħor tal-Knisja huwa dak ta' qaddejja. Skond din il-viżjoni l-Knisja għandha l-missjoni li toffri għajnuna lill-bnedmin ta' rieda tajba. Ix-xogħol tal-Knisja hu li tagħti xhieda tas-saltna ta' Alla fost il-bnedmin, filwaqt li toffri gwida u kritika profetika lid-dinja. Ikun xieraq li l-operaturi pastorali fil-katekeżi tagħhom ma jagħmlu l-ebda enfasi fuq l-ebda mudell filwaqt li jittraskuraw lill-ieħor. Għandhom iżommu quddiem għajnejhom li l-Knisja hija l-poplu ta' Alla, gisem mistiku ta' Kristu, soċjetà vizibbli u spiritwali, soċjetà ġerarkika, sagrament, kif wkoll ġisem mistiku ta' Kristu. B'dan il-mod il-poplu jħossu aktar parti mill-Knisja u li għandu responsabiltà fil-ġejjieni tagħha billi jkun xhieda ta' Kristu. Il-komunitajiet Neokatekumenali. Katekiżmu tal-Knisja Kattolika, para. 789. Ġwanni Pawlu Immorru 'l hemm mill-Għatba tat-Tama
Mudelli tal-Knisja – Katekeżi Ekkleżjoloġika